Gas confirma que dos empreses s’interessen per les naus de Lear.
L’alcalde de Roquetes, el republicà Francesc Gas, opta a la reelecció per últim cop a les municipals del 26 de maig. Durant una entrevista a Canal 21 Ebre, el candidat d’Esquerra ha reivindicat l’acció de govern i ha explicat que el nou programa electoral està dividit en 10 àrees i unes 45 propostes. Gas també ha acusat de fer demagògia el candidat de Ciutadans, que ha promès una rebaixa de l’IBI del 20% en quatre anys i a la vegada un augment del pressupost. Quant al futur de les naus de Lear, l’alcalde ha rebutjat la proposta del PSC d’instal·lar-hi un centre de dia, i també que Movem Roquetes hagi dit que el govern d’Esquerra i el PDeCAT no ha fet prou per atraure empreses. Segons Gas, hi ha dos empreses interessades en implantar-se a les antigues naus de Lear. De fet, ha dit que hi ha una empresa amb seu a Tortosa que fa poques setmanes ha contactat amb l’Ajuntament, propietari de les instal·lacions, per impulsar-hi un projecte de caràcter social.